Alig volt olyan ember az országban, aki a személyi jövedelemadó egy százalékát a Békemeneteket szervező CÖF–CÖKA nevű, kormánybarát szervezetnek ajánlotta volna. Bezzeg „Soros” civiljeinek. De előkerül a Felcsúti Utánpótlás Neveléséért Alapítvány is, amit Orbán Viktor hozott létre és Mészáros Lőrinc vezeti. Közpénzből elég sokat, felajánlásokból nagyon keveset kaptak.

A NAV pénteken hozta nyilvánosságra, kik kapták a legtöbb felajánlást. Mintegy 12 százalékkal kevesebb szja-t juttattak 2017-ben a civilszervezeteknek az adófizetők tavalyhoz képest, a felajánlások összértéke a 2016-os 8,5 milliárdról 7,5 milliárd forintra csökkent. Az erőteljes csökkenés hátterében minden bizonnyal az idén bevezetett e-szja áll. Továbbra is élen a Heim Pál Gyermekkórház Fejlesztéséért Alapítvány kapja a legtöbb felajánlást, igaz, idén a tavalyihoz képest közel 33 millióval kevesebbet szerezve, csak 142 millió forintot utal a Heim Pálnak.

A korábbi évek favoritja, a Gyermekrák Alapítvány is tovább gyengült, ami a 2016-os csaknem 64 millió után idén 44 millió forintot jelent. Második 115 millióval a Daganatos.hu Alapítvány, harmadik pedig Bátor Tábor Alapítvány, 106 millióval.

Soros civilje

A kormány által megbélyegzett, külföldről támogatott jelzővel ellátott civil szervezeteknek is sokan ajánlották fel egy százalékukat, az Átlátszó korábban megírta, hogy nekik 3345 adózó több mint 22 millió forintot ajánlott fel, ami ráadásul a tavalyi évhez képest 23 százalékkal nőtt felajánlóik száma. Még az Átlátszónál is több pénzt kapott a Klubrádiót üzemeltető Szabad sávért Alapítvány (4520 felajánló és 28,3 millió forint).

A TASZ-nak 2100 felajánló 14,1 milliót jutatott, a Tilosnak 11,4 milliót, az Élet és Irodalom Közhasznú Alapítványnak 3,7 milliót, a Transparency Internationalnak 3,1 milliót, a Magyar Helsinki Bizottságnak 2,9 milliót.

A kormány kegyeltjei

Közel sem teljesítettek ilyen jól azok a szervezetek, akik sokkal közelebb állnak a regnáló hatalomhoz valamilyen módon. A Hegedűs Zsuzsa vezetette Minden Gyermek Lakjon Jól Alapítvány 702 felajánlótól kapott közel 3,4 millió forintot. Hegedűsről a Direkt36 nemrég azt írta, Orbán Viktor mellett dolgozva, miniszterelnöki megbízottként messze ő kapja a legmagasabb fizetést, nettó 920 ezer forintot havonta. Ráadásul messze ő költi a legtöbbet reprezentációs költségként is, tavaly másfél millió forint ment el éttermi számlákra.

A Civil Összefogás Közhasznú Alapítvány, amely honlapján hirdeti, hogy „külföldről nem támogatott civil szervezet” és a kormány tenyeréből eszik, 395 felajánlótól 1,7 millió forintot kapott, ami egy felajánlótól átlag 4400 forint.

A felcsúti foci utánpótlását egyengető A Felcsúti Utánpótlás Neveléséért Alapítvány aprópénzt kapott, mindössze 49-en ajánlottak fel nekik szja egyszázalékot, amiből 348 ezer folyt be. Egy évvel korábban többen támogatták a felcsúti focit, 57 felajánlás után 395 ezer forint került az Orbán Viktor által létrehozott alapítványhoz.

Ezzel együtt nem marad pénz nélkül a helyi labdarúgás, az Mfor korábban megírta, hogy a tao-rendszer 2011-es indulása óta a legtöbb pénz a felcsúti fociakadémiához áramlott, összesen 13,9 milliárd forint. Mészáros Lőrinc pedig egyetlen év alatt 100 milliárd forinttal lett gazdagabb.

Közben az EU költségvetését vizsgáló bizottsága épp Felcsúton vizsgálja, mire költötték a pénzt a faluban. Például kisvasútra.